நேற்றில் இருந்து தமிழகம் முழுவதும் சர்கார் படம் திரையிடப்பட்ட தியேட்டர்கள் முன்பு ஆர்ப்பாட்டம், பேனர்கள் கிழிப்பு என தொடர் போராட்டங்களில் ஈடுபட்டனர் அதிமுகவினர். சில இடங்களில் படக் காட்சிகள் முடிந்து ரசிகர்கள் வெளியே வர முடியாத அளவுக்கு தியேட்டரை இழுத்துப் பூட்டிய சம்பவங்களும் நிகழ்ந்தது. இதற்கிடையில் படத் தயாரிப்பு நிறுவனத்திடம் நேற்று ஆளுங்கட்சி தரப்பில் இருந்து சிலர் பேசியிருக்கிறார்கள். ஆனால், சன் பிக்சர்ஸ் தரப்பிலோ, ‘இது சென்சார் முடிஞ்சு தியேட்டருக்கு வந்த படம். படத்துல பிரச்னை இருந்தால் சென்சார் அனுமதியே கொடுத்திருக்க மாட்டாங்க. சென்சார் அனுமதி கொடுத்த படத்துல எதுக்கு மறுபடியும் காட்சிகளை நீக்கணும்? என்ன பிரச்னை வந்தாலும் அதை எதிர்கொள்வோம். காட்சிகளை நீக்க முடியாது’ என சொல்லிவிட்டார்களாம்.